Il-Covid-19 sfratta 'l kulħadd, imma l-Maltin kienu għal qalbhom id-dar?
Imtella' Ġunju 18, 2020 L-imxija tal-pandemija qalbet lid-dinja ta' taħt fuq mil-lejl għan-nhar. Minn Marzu 'l hawn il-gżejjer Maltin ukoll sfaw milquta mill-Covid-19 u b'riżultat ta' dan bosta minna kellna nadattaw għaċ-ċirkostanzi bla preċedent li lkoll sibna ruħna fihom. Uħud minna ftit li xejn intlaqtu mill-virus, filwaqt li 'l ħaddieħor dan iż-żmien straordinarju jaf gerfixlu r-rutina ta' kuljum bl-ikrah bħal sajjetta fil-bnazzi. Ilkoll, iżda, x'aktarx li qattajna ftit aktar ħin mis-soltu ma' min ngħixu miegħu taħt l-istess saqaf. Il-Maltin sabu x'jagħmlu d-dar? Kienu għal qalbhom? F'kummenti lil tvm.com.mt taħt xemx taqli l-ġrieden qalb it-toroq iserrpu tal-Belt Valletta għadd ta' Maltin qalu tagħhom fuq kif qattgħu dawn l-aħħar ġimgħat. Minkejja r-realtà xejn pjaċevoli li mal-erbat irjieħ ħasdet il-ħajja ta' ftit anqas minn nofs miljun ruħ, xi whud qalu li riżultat ta' li nqala' sabu x-xoqqa f'moxtha biex iqattgħu aktar ħin mal-għeżież tagħhom. Oħrajn, qalu li kienet sa tagħtihom rashom ġewwa u li xorta waħda ħarġu għall-arja friska mqar biex jagħmlu passejn. Ħaddieħor, ġaladarba sab ruħu d-dar spiċċa jimla l-ħawsla aktar mis-soltu. Mistoqsija jekk hux qed iħossuhom komdi jmorru jixtru, dawk intervistati lkoll qablu li f'dan l-istadju qed jerġgħu jibdew jirfsu l-għetiebi tal-ħwienet bil-mod il-mod bla problemi ta' xejn. Il-Covid-19 sfratta 'l kulħadd, imma l-Maltin kienu għal qalbhom id-dar?